ZAPISNIK

16. sjednice Vijeća Mjesnog odbora Kupinečki Kraljevec II
održane 31. listopada 2022.,
s početkom u 19,00 sati
Nazočni članovi Vijeća: Marijan Tatar, Ivan Milača, Ivan Maretić, Srećko Ašperger i Stjepan Tatar.  
Predsjedava Marijan Tatar, predsjednik Vijeća.

Zapisnik vodi: Lidija Špišić, stručni referent za rad tijela mjesne samouprave.

Ostali nazočni: Srećko Tatar, član Vijeća Gradske četvrti Brezovica.

         Predsjednik konstatira da je nazočno 5 od ukupno 5 članova Vijeća, što znači da Vijeće može pravovovaljano odlučivati te otvara 16. sjednicu Vijeća. Predlaže da se prije utvrđivanja dnevnog reda usvoji zapisnik 15. sjednice.

         Bez rasprave, jednoglasno (5 “za”), Vijeće prihvaća tekst zapisnika 15. sjednice.

         Predsjednik Vijeća konstatira da su svi članovi primili prijedlog dnevnog reda i materijale za predložene točke dnevnog reda. Pita ima li još prijedloga za dopunu dnevnog reda.
Obzirom da nema dodatnih prijedloga, prijedlog dnevnog reda daje na glasovanje.
         Vijeće je jednoglasno (5 “za”) usvojilo 
dnevni red:
1. Prijedlog plana malih komunalnih akcija Mjesnog odbora Kupinečki Kraljevec II u 2023.

2. Rasprava o realizaciji asfalterskog programa Plana malih komunalnih akcija Mjesnog odbora Kupinečki Kraljevec II. u 2022.

3. Realizacija i izmjena Plana komunalnih aktivnosti Gradske četvrti Brezovica u 2022. 

4. Obavijesti, pitanja i prijedlozi

Ad 1)  Prijedlog plana malih komunalnih akcija Mjesnog odbora Kupinečki Kraljevec II u 2023.
            Predsjednik Vijeća, Marijan Tatar konstatira da su članovi Vijeća u pisanom obliku primili Prijedlog plana te obrazlaže isti.
           Nakon kraće rasprave Prijedlog daje na glasovanje.
           Vijeće je jednoglasno donijelo 

Plan malih komunalnih akcija

Mjesnog odbora Kupinečki Kraljevec II. u 2023.


1. Ovim se planom, u skladu s planiranim sredstvima i izvorima financiranja, određuju poslovi i radovi održavanja komunalne infrastrukture na području Mjesnog odbora Kupinečki Kraljevec II. (u daljnjem tekstu: Mjesni odbor), a kojima se osigurava obavljanje komunalnih djelatnosti:


- održavanja javnih zelenih površina i


- redovitog održavanja nerazvrstanih cesta.


2. Planirana sredstva za financiranje ovog plana u iznosu od ukupno 108.110,00 eura raspoređuju se za obavljanje poslova i radova održavanja na području Mjesnog odbora prema sljedećim djelatnostima i nositeljima provedbe Plana:

	Redni broj
	Vrsta komunalne djelatnosti
	Nositelj provedbe
	Iznos sredstava

	2.1.
	održavanje javnih zelenih površina
	Zagrebački holding d.o.o., 
Podružnica Zrinjevac
	                  51.500,00

	2.2.
	redovito održavanje nerazvrstanih cesta
	Zagrebački holding d.o.o., 
Podružnica Zagrebačke ceste
	56.610,00

	Ukupno
	                108.110,00



3. Održavanje javnih zelenih površina u ovom planu obuhvaća održavanje gradskih parkova i ostalih ozelenjenih površina, pod kojim se podrazumijevaju svi radovi njege krajobraza radi održavanja optimalnog rasta i razvoja u urbanim uvjetima poput radova čišćenja, košnje travnjaka, sakupljanja biološkog i ostalog otpada, djelomične i potpune obnove devastiranih travnjaka, njege drveća u drvoredima, na pojedinačnim stablima i na skupinama stabala, njege ukrasnog grmlja (pojedinačnog, u sklopu, podrasta i živice), uspostave i njege sezonskih i trajnih cvjetnjaka, održavanje popločenih i sipinjenih površina, ispitivanje sigurnosti i funkcionalnosti i održavanje opreme na dječjim igralištima, fitosanitetska zaštita, zbrinjavanje biološkog otpada i proizvodnja komposta i biljnog materijala za potrebe održavanja, deponiranje sakupljenog otpada, zaštitu uređenih javnih ozelenjenih površina kao i održavanje elemenata zaštite, hitne intervencije na bilju uzrokovane prometnim ili vremenskim nepogodama i ostali stručni poslovi potrebni za održavanje parkovnih i ostalih uređenih zelenih površina.


Ovaj plan odnosi se na poslove održavanja 9319 m² uređenih javnih zelenih površina na području Mjesnog odbora.


4. Održavanje nerazvrstanih cesta u ovom planu obuhvaća redovno održavanje nerazvrstanih cesta, i to:


4.1. redovito ljetno održavanje, koje obuhvaća skup mjera kojima se otklanjaju nedostaci, zamjenjuju i obnavljaju dotrajali elementi i osigurava tehnička ispravnost nerazvrstanih cesta i cestovnih objekata za sigurno odvijanje prometa na njima. U sklopu redovnog ljetnog održavanja obavlja se ophodnja nerazvrstanih cesta, asfaltiranjem se otklanjaju ulegnuća i udarne jame, održava se semaforski sustav, obnavlja se horizontalna i vertikalna signalizacija, čiste se otvoreni jarci uz ceste, dosipavaju se makadamski putovi i slično.


4.2. redovito održavanje u zimskim uvjetima, kojim se osigurava prohodnost cesta i odvijanje prometa po njima u vrijeme padanja snijega i stvaranja poledice. Radovi redovitog održavanja u zimskim uvjetima uključuju uređenje i održavanje baza zimske službe, pripravnost ekipa, rad ekipa, nabavu posipnih materijala, detaljno čišćenje i odvoz snijega i ostale radove (sustav za rano otkrivanje i dojavu poledice, obilježavanje koljem, izrada mješavine i rasoline, mobilne, radio i telefonske veze i rad nadzornog centra za praćenje izvršenja zadataka).


4.3. asfalterski program, koji  obuhvaća uklanjanje dotrajalog asfaltnog zastora kolnika na nerazvrstanim cestama, prilagođavanje po visini poklopaca komunalnih instalacija i sanaciju podloge na pojedinim slabim mjestima ako se uoče nakon uklanjanja asfalta i presvlačenje novim asfaltom u punoj širini kolnika. Asfalterskim programom se produžuje eksploatacijski vijek prometnica u prosjeku za deset godina i omogućava viša razina uslužnosti korisnicima, a primjenjuje se na nerazvrstanim cestama gdje je kolnička konstrukcija (podloga) u relativno dobrom stanju dok se na površini asfalta nalazi veći broj oštećenja kao što su mrežaste pukotine i prijekopi.


Ovaj plan odnosi se na poslove redovnog održavanja 45.477 m² nerazvrstanih cesta na području Mjesnog odbora.


Ukupna planirana sredstva za redovito održavanje nerazvrstanih cesta na području Mjesnog odbora raspoređuju se na sljedeći način:


- 70 % ili 39.627,00 eura za asfalterski program i


- 30 % ili 16.983,00 eura za ostale poslove redovnog održavanja.


5. Mjesni odbor, prema ovom planu, brinut će o redovitom održavanju nerazvrstanih cesta i javnih zelenih površina u stanju funkcionalne sposobnosti, sukladno ostvarenim prihodima za financiranje obavljanja komunalnih djelatnosti i održavanja komunalne infrastrukture.


6. Upravna tijela Grada Zagreba, u nadležnosti kojih su djelatnosti komunalnog gospodarstva i prometa, sudjelovat će u provedbi ovog plana radi osiguravanja kvalitetnog obavljanja poslova održavanja komunalne infrastrukture i osiguravanja obavljanja komunalnih djelatnosti na načelima javne službe, neprofitnosti i kontinuiteta.


7. Sredstva za provedbu ovog plana osiguravat će Gradski ured za mjesnu samoupravu, civilnu zaštitu i sigurnost za namjene određene Proračunom Grada Zagreba za 2023. i ovim planom, a prema načelima štednje i racionalnog korištenja sredstava.


8. Ovaj plan bit će objavljen u Službenom glasniku Grada Zagreba kao sastavni dio Plana komunalnih aktivnosti Gradske četvrti Brezovica u 2023.

Ad 2) Rasprava o realizaciji asfalterskog programa Plana malih komunalnih akcija Mjesnog 
           odbora Kupinečki Kraljevec II. u 2022.

           Marijan Tatar konstatira da su predstavnici Gradskog ureda za mjesnu samoupravu, civilnu zaštitu i sigurnost, Zagrebačkih cesta – NC-I sa članom Vijeća Gradske četvrti Brezovica, Srećkom Tatar i potpredsjednikom Vijeća Mjesnog odbora, Ivanom Milača obišli ulicu Pavlići čija sanacija je planirana iz sredstava asfalterskog programa Plana malih komunalnih akcija Mjesnog odbora Kupinečki Kraljevec II. u 2022. Traženo je da se u radove krene što prije, no radovi još nisu započeli.
Srećko Tatar infomira članove Vijeća da je u vezi početka radova kontaktirao Zagrebačke ceste, no budući da nisu dobili nalog, radove ne mogu započeti. Obzirom da planove malih komunalnih akcija donose vijeća mjesnih odbora, predlaže da Vijeće Mjesnog odbora Kupinečki Kraljevec II  uputi dopis ili zaključak kojim se traži hitna realizacija asfalterskog programa, odn. sanacije ulice Pavlići budući da je u lošem stanju, uz obrazloženje da njome svakodnevno između ostalog, prometuje školski autobus i autobus javnog gradskog prijevoza sa podatkom o broju polazaka dnevno.
Ad 3) Realizacija i izmjena Plana komunalnih aktivnosti Gradske četvrti Brezovica u 2022. 

            Nastavno na 2. točku dnevnog reda, Srećko Tatar infomira članove Vijeća da je na zadnjoj sjednici Vijeća Gradske četvrti Brezovica u 2022. mijenjan Plan komunalnih aktivnosti u 2022. te je  u Plan uvrštena akcija „Ašpergeri, od ulice Pavlići prema sjeveru“ uređivanje 300 m kolnika, vrijednost radova je 750.000,00 kn. Intencija je, obzirom na loše stanje kolnika, da se ujedine sredstva  iz dva izvora financiranja (PMKA i PKA) kako bi se saniralo što više kolnika ulica Pavlići i Ašpergeri. 
            Što se tiče realizacije  Plana komunalnih aktivnosti Gradske četvrti Brezovica u 2022., Srećko Tatar informira članove Vijeća da je realizacija iznimno loša, odn. 25%. Što se tiče akcija koje se odnose na MO Kupinečki Kraljevec II., nije realizirana akcija “uređivanje zelene površine u ulici Matički, između kbr. 23 i 25”.
Ad 4) Obavijesti, pitanja i prijedlozi
           Vezano uz aktivnosti protiv izgradnje svinjogojske farme u Kupinečkom Kraljevcu, članovi Vijeća razmijenili su informacije o dinamici prikupljanja potpisa za peticiju te dijeljenje letaka.
Srećko Tatar informira članove Vijeća da će 3. studenoga 2022. ta tema biti na TV Nova u emisiji „Provjereno“, a u pripremi je i tribina koja se planira održati u sjedištu Gradske četvrti Brezovica 10. studenoga 2022.

           Marijan Tatar je informirao članove Vijeća da je optički kabel postavljen u Brezovici te bi trebalo tražiti nastavak gradnje prema Kupinečkom Kraljevcu. 
           Ivan Milača i Srećko Ašperger iznose problematiku divljih odlagališta smeća na području Mjesnog odbora.
           Dovršeno u 20,25 sati.
    Zapisnik izradila:

        Lidija Špišić
         KLASA:026-08/22-003/2223
         URBROJ:251-13-11-8-22-2
         Kupinečki Kraljevec, 31. listopada 2023.
                                                                                                                  Predsjednik    

                                                                                                         Vijeća Mjesnog odbora 

                                                                                                          Kupinečki Kraljevec II
                                                                                                                   Marijan Tatar
